RÅDETS AFGØRELSE (EU) 2019/1093

af 26. juni 2019

om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder anden tranche for 2019 og et revideret loft for det årlige EUF-bidrag for 2020

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde (1) finder anvendelse, særlig artikel 7,

under henvisning til Rådets forordning (EU) 2018/1877 af 26. november 2018 om finansforordningen for 11. Europæiske Udviklingsfond og om ophævelse af Rådets forordning (EU) 2015/323 (2), særlig artikel 19, stk. 3 og 4,

under henvisning til forslag fra Europa-Kommissionen, og

ud fra følgende betragtninger:

(1) Kommissionen skal i henhold til proceduren i artikel 19, stk. 3, i forordning (EU) 2018/1877 (»finansforordningen for 11. EUF«) senest den 15. juni 2019 forelægge et forslag, som angiver beløbet for den anden tranche af bidraget for 2019 og et revideret årligt beløb for bidraget for 2019 i de tilfælde, hvor dette årlige beløb afviger fra de faktiske behov.

(2) Den 24. april 2019 sendte Den Europæiske Investeringsbank (»EIB«) i henhold til artikel 46 i finansforordningen for 11. EUF Kommissionen sine ajourførte overslag over forpligtelser og betalinger vedrørende de instrumenter, den forvalter.

(3) I henhold til artikel 20, stk. 1, i finansforordningen for 11. EUF skal de beløb, der er fastsat for tidligere EUF'er, opbruges først ved indkaldelse af bidrag. Der bør derfor foretages en indkaldelse af midler under 10. EUF for EIB og 11. EUF for Kommissionen.

(4) Den 12. november 2018 vedtog Rådet afgørelse (EU) 2018/1715 (3), som fastsætter loftet for medlemsstaternes årlige bidrag til EUF for 2019 til 4 400 000 000 EUR for Kommissionen og til 300 000 000 EUR for EIB.

(5) Da Kommissionen har foreslået at gennemføre udviklingssamarbejde og internationalt samarbejde i perioden 2021-2027 ved brug af nye gennemførelsesbestemmelser, reviderer Kommissionen sit skøn over betalinger inden for rammerne af EUF'er nedad og nedsætter loftet for det årlige beløb i 2020 med 200 000 000 EUR —

VEDTAGET DENNE AFGØRELSE:

Artikel 1 De bidrag til EUF, som medlemsstaterne hver især skal indbetale til Kommissionen og EIB som anden tranche for 2019, er angivet i tabellen i bilaget.

Artikel 2 Loftet for medlemsstaternes årlige EUF-bidrag for 2020 fastsættes herved til 4 700 000 000 EUR. Det fordeles med 4 400 000 000 EUR til Kommissionen og 300 000 000 EUR til EIB.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Luxembourg, den 26. juni 2019. På Rådets vegne G.L. GAVRILESCU Formand

(1) EUT L 210 af 6.8.2013, s. 1.

(2) EUT L 307 af 3.12.2018, s. 1.

(3) Rådets afgørelse (EU) 2018/1715 af 12. november 2018 om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder loftet for 2020, det årlige beløb for 2019, første tranche for 2019 og et vejledende, ikkebindende overslag over de forventede årlige bidragsbeløb for årene 2021 og 2022 (EUT L 286 af 14.11.2018, s. 30).